CELEX: 52016PC0462
Language: sk
Date: 2016-07-13
Title: Návrh ROZHODNUTIE EURÓPSKEHO PARLAMENTU A RADY o mobilizácii Fondu solidarity Európskej únie v záujme poskytnutia pomoci Grécku v nadväznosti na zemetrasenie, ktoré postihlo v novembri 2015 Iónske ostrovy

EURÓPSKA KOMISIA
            V Bruseli13. 7. 2016
            COM(2016) 462 final
            Návrh
            ROZHODNUTIE EURÓPSKEHO PARLAMENTU A RADY
            o mobilizácii Fondu solidarity Európskej únie v záujme poskytnutia pomoci Grécku v nadväznosti na zemetrasenie, ktoré postihlo v novembri 2015 Iónske ostrovy
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Toto rozhodnutie sa týka mobilizácie prostriedkov vo výške 1 651 834 EUR z Fondu solidarity Európskej únie (ďalej len „fond“) v súvislosti so zemetrasením v Grécku. Táto mobilizácia sa bude v plnej výške financovať využitím časti z 50 000 000 EUR vo viazaných a platobných rozpočtových prostriedkoch, ktoré už boli zahrnuté do rozpočtu na rok 2016, preto sa nevyžaduje opravný rozpočet.
            
            
               2.INFORMÁCIE A PODMIENKY
            
            
               Komisii bola 5. februára 2016 doručená žiadosť o finančnú pomoc z fondu v súvislosti so živelnou pohromou v Grécku (zemetrasenie, ktoré postihlo región Iónskych ostrovov, najmä ostrovy Lefkada a Kefalónia), ktorá sa odohrala 17. novembra 2015. Komisia túto žiadosť dôkladne preskúmala v súlade s nariadením Rady (ES) č. 2012/2002 z 11. novembra 2002, ktorým sa zriaďuje fond solidarity Európskej únie
                  1
                (ďalej len „nariadenie“), a najmä jeho článkami 2, 3 a 4. Najdôležitejšie skutočnosti vyplývajúce z týchto posúdení sú uvedené ďalej.
            
            
               1.Grécko predložilo žiadosť o finančný príspevok z fondu 5. februára 2016, t. j. v rámci lehoty 12 týždňov po zaznamenaní prvých škôd dňa 17. novembra 2015 (ostrov Lefkada). Žiadosť bola predložená na základe „regionálnej živelnej pohromy“ podľa článku 2 ods. 3 nariadenia. V nadväznosti na otázku Komisie boli 9. marca 2016 predložené aktualizované informácie.
            
            
               2.Grécko pri predložení žiadosti požiadalo o vyplatenie zálohy na predpokladaný príspevok z fondu. Po predbežnom posúdení žiadostí Komisia dospela k záveru, že podmienky stanovené v článku 4a nariadenia sú splnené.
            
            
               3.Rozhodnutím Komisie C(2016) 1772 z 18. marca 2016 sa poskytla záloha vo výške 164 798 EUR, ktorá predstavovala 10 % predpokladaného finančného príspevku z fondu.
            
            
               4.Podľa pôvodného odhadu gréckych orgánov dosahovali celkové priame škody sumu 65 919 000 EUR. Grécke orgány predložili 9. marca 2016 aktualizáciu žiadosti, pričom uviedli zvýšenú sumu celkových priamych škôd vo výške 66 073 345 EUR. Aktualizovaná výška škody predstavuje 2,1 % regionálneho HDP v dotknutom regióne NUTS 2 – Iónske ostrovy (3 137 miliónov EUR na základe údajov Eurostatu z roku 2014
                  2
                týkajúcich sa EL62) a presahuje teda strop 1,5 % regionálneho HDP, ktorý je stanovený v nariadení na vymedzenie regionálnej živelnej pohromy.
            
            
               5.Celkové priame škody tvoria základ pre určenie výšky finančného príspevku z fondu. Tento finančný príspevok možno použiť iba na základné núdzové operácie a opatrenia na obnovu v zmysle článku 3 nariadenia.
            
            
               6.Pokiaľ ide o vplyv a následky živelnej pohromy, séria katastrofálnych zemetrasení dosahujúcich intenzitu 6,1 stupňa Richterovej stupnice zasiahla ostrov Lefkadu ráno 17. novembra 2015. Škody boli zaznamenané aj v severných častiach ostrovov Kefalónia a Ithaki. Po hlavnom zemetrasení nasledovalo niekoľko ďalších otrasov. O život prišli dvaja ľudia, osem ľudí bolo zranených. Podľa profesionálnych seizmológov bol ostrov Lefkada posunutý o 36 cm na juh. Grécke operačné centrum civilnej ochrany okamžite zasiahlo a postihnutému obyvateľstvu poskytlo dočasné bývanie, prístrešie a jedlo. Zemetrasenie poškodilo 120 bytových jednotiek, z ktorých 20 bolo uznaných za nevhodné na bývanie. Okrem toho boli nahlásené rozsiahle škody na regionálnych a komunálnych sieťach infraštruktúry, súkromných a verejných budovách (vrátane miestnej nemocnice) a na ostatnej infraštruktúre (prístavy, biologické siete), ale aj na kultúrnych pamiatkach (najmä kostoly). Zosuvy pôdy zasypali a zničili niektoré z turisticky najdôležitejších pláží na západnej strane ostrova.
            
            
               7.Grécke orgány odhadli náklady na základné núdzové operácie oprávnené podľa článku 3 ods. 2 nariadenia na 52 374 miliónov EUR, pričom poskytli prehľad podľa druhu operácie. Najväčšia časť nákladov (38 miliónov EUR) sa týka odvetvia dopravy. Druhá najväčšia časť nákladov sa týka ochrany kultúrneho dedičstva vo výške 7 miliónov EUR.
            
            
               8.Zasiahnutý región je „menej rozvinutým regiónom“ oprávneným na financovanie z európskych štrukturálnych a investičných fondov (2014 – 2020). Grécke orgány nesignalizovali Komisii svoj úmysel prerozdeliť finančné prostriedky z programu v rámci EŠIF na opatrenia na obnovu.
            
            
               9.Pokiaľ ide o vykonávanie právnych predpisov Únie týkajúcich sa prevencie rizika katastrof a ich riadenia, v súčasnosti neprebieha žiadne konanie o porušení povinnosti. Grécko, jedna zo seizmicky najaktívnejších krajín Európy, sa snaží vytvoriť rámec na prevenciu a riadenie rizika živelných pohrôm. Prvý grécky zákon týkajúci sa zemetrasení (EAK-2000) nadobudol účinnosť v roku 1959 a prešiel niekoľkými úpravami. Zákon bol doplnený v roku 2003 o novú mapu zón seizmických rizík. Organizácia pre plánovanie a ochranu pred zemetraseniami (OASP) je verejnoprávna právnická osoba pod kontrolou ministerstva infraštruktúry, dopravy a sietí, ktorá sa zameriava na minimalizáciu ničivých účinkov zemetrasení.
            
            
               10.Ku dňu predloženia žiadosti nebolo voči Grécku vedené konanie o porušení povinností v súvislosti s právnymi predpismi Únie, pokiaľ ide o povahu živelnej pohromy.
            
            
               11.Grécke orgány potvrdili, že na oprávnené náklady sa nevzťahuje žiadne poistné krytie.
            
            
               3.VPLYV NA ROZPOČET
            
            
               Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020
                  3
               , a najmä jeho článok 10 umožňuje mobilizáciu Fondu solidarity Európskej únie (ďalej len „fond“) v rámci ročného stropu vo výške 500 000 000 EUR (v cenách roku 2011) nad rámec príslušných okruhov finančného rámca. Podmienky oprávnenosti na finančné prostriedky z fondu sú uvedené v nariadení Rady (ES) č. 2012/2002, zmenenom nariadením Európskeho parlamentu a Rady (EÚ) č. 661/2014 z 15. mája 2014, ktorým sa zriaďuje Fond solidarity Európskej únie. V bode 11 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  4
                sa stanovujú spôsoby mobilizácie fondu.
            
            
               Keďže solidarita bola ústredným motívom zriadenia fondu, Komisia zastáva názor, že pomoc z fondu by mala mať progresívny charakter. Znamená to teda, že podľa doterajšej praxe by sa mala na tú časť škôd, ktorá presahuje strop pre „veľké katastrofy“ (t. j. 0,6 % HND alebo 3 miliardy EUR v cenách roku 2011, podľa toho, ktorá suma je nižšia), uplatniť vyššia intenzita pomoci ako na škody, ktorých výška sa nachádza pod stanoveným stropom. V minulosti sa pri stanovení výšky finančnej pomoci pri veľkých živelných pohromách uplatňovala sadzba 2,5 % výšky celkových priamych škôd pod stropom a sadzba 6 % pre časť škôd, ktorá tento strop presahuje. Pre regionálne živelné pohromy a živelné pohromy uznané podľa ustanovenia o „susednej krajine“ je sadzba 2,5 %.
            
         
         
            
               Príspevok nesmie prekročiť odhadované celkové náklady na oprávnené operácie. Metodika na výpočet pomoci z Fondu solidarity bola stanovená vo výročnej správe o Fonde solidarity za obdobie rokov 2002 – 2003 a následne schválená Radou a Európskym parlamentom.
            
            
               Na základe žiadosti Grécka je výpočet výšky pomoci z fondu na základe odhadu celkových spôsobených priamych škôd takýto:
            
            
                     
                  
                  
                     
                  
                  
                     
                  
                  
                     
                  
                  
                     
                  
               
                     
                        Živelná pohroma
                     
                  
                  
                     
                        Priame škody
                        (v mil. EUR)
                     
                  
                  
                     
                        2,5 % priamych škôd do výšky stropu
                        (v EUR)
                     
                  
                  
                     
                        6 % priamych škôd nad stropom
                     
                  
                  
                     
                        Celková výška navrhovanej pomoci
                        (v EUR)
                     
                  
               
                     
                        GRÉCKO 
                     
                  
                  
                     
                        66,073
                     
                  
                  
                     
                        1 651 834
                     
                  
                  
                     
                        –
                     
                  
                  
                     
                        1 651 834
                     
                  
               
                     
                        SPOLU
                     
                  
                  
                     
                        1 651 834
                     
                  
               
               Suma 50 000 000 EUR bola mobilizovaná v čase prijatia rozpočtu na rok 2016 na účely vyplácania záloh, pričom zodpovedajúce viazané a platobné rozpočtové prostriedky boli zahrnuté do rozpočtu. Na základe posúdenia tejto žiadosti
                  5
                a pri zohľadnení maximálneho možného finančného grantu z fondu Komisia navrhuje mobilizovať finančné prostriedky z fondu vo výške 1 651 834 EUR, a to konkrétne z finančných prostriedkov vo výške 50 000 000 EUR osobitne mobilizovaných na zálohové platby vo všeobecnom rozpočte Európskej únie na rozpočtový rok 2016.
            
            
               Keďže suma 164 798 EUR už bola vyplatená v rámci 10 % záloh v súlade s článkom 4a ods. 2 nariadenia, má sa ešte vyplatiť zostatok vo výške 1 487 036 EUR.
            
            
               Po vyplatení uvedenej zálohy disponibilný zostatok na vyplácanie záloh v rámci rozpočtu je 49 835 202 EUR. V súlade s bodom 11 medziinštitucionálnej dohody, v ktorom sa stanovuje možnosť prerozdelenia prostriedkov, Komisia navrhuje uhradiť zvyšných 1 487 036 EUR potrebných pre Grécko z tohto dostupného zostatku. Po vyplatení zostávajúcej sumy zostane pre prípad potreby k dispozícii 48 348 166 EUR na ďalšie zálohové platby v roku 2016. Na základe informácií dostupných v súčasnosti by táto suma mala postačovať na nové žiadosti, ktoré môžu byť prijaté počas zvyšnej časti roka.
            
            
               V prípade, že sa nedosiahne dohoda, začne sa postup trialógu v súlade s bodom 11 Medziinštitucionálnej dohody
                  6
               .
            
            
               Návrh
            
            
               ROZHODNUTIE EURÓPSKEHO PARLAMENTU A RADY
            
            
               o mobilizácii Fondu solidarity Európskej únie v záujme poskytnutia pomoci Grécku v nadväznosti na zemetrasenie, ktoré postihlo v novembri 2015 Iónske ostrovy
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (ES) č. 2012/2002 z 11. novembra 2002, ktorým sa zriaďuje fond solidarity Európskej únie
                  7
               , a najmä na jeho článok 4 ods. 3,
            
            
               so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  8
               , a najmä na jej bod 11,
            
            
               so zreteľom na návrh Európskej komisie,
            
            
               keďže:
            
            
               (1)Cieľom Fondu solidarity Európskej únie (ďalej len „fond“) je umožniť Únii reagovať rýchlym, účinným a pružným spôsobom na núdzové situácie a prejaviť solidaritu s obyvateľstvom oblastí postihnutých živelnými pohromami.
            
            
               (2)Fond nemá prekročiť maximálnu ročnú sumu 500 000 000 EUR (v cenách roku 2011), ako je stanovené v článku 10 nariadenia Rady (EÚ, Euratom) č. 1311/2013
                  9
               .
            
            
               (3)Grécko predložilo 5. februára 2016 žiadosť o mobilizáciu fondu v nadväznosti na zemetrasenie, ktoré postihlo v novembri 2015 Iónske ostrovy.
            
            
               (4)Žiadosť Grécka spĺňa podmienky na poskytnutie finančného príspevku z fondu, ako sa stanovuje v článku 4 nariadenia (ES) č. 2012/2002.
            
         
         
            
               (5)Fond by sa mal preto mobilizovať s cieľom poskytnúť finančný príspevok Grécku.
            
            
               (6)Rozhodnutím Európskeho parlamentu a Rady (EÚ) 2016/252
                  10
                bol mobilizovaný Fond solidarity Európskej únie s cieľom poskytnúť sumu 50 000 000 EUR vo viazaných a platobných rozpočtových prostriedkoch na vyplácanie záloh na rozpočtový rok 2016. Uvedené rozpočtové prostriedky boli použité len vo veľmi obmedzenom rozsahu. Preto existuje priestor na financovanie plnej sumy na túto mobilizáciu presunutím disponibilných rozpočtových prostriedkov na zálohové platby vo všeobecnom rozpočte Únie na rozpočtový rok 2016.
            
            
               (7)S cieľom minimalizovať čas potrebný na mobilizáciu fondu by sa toto rozhodnutie malo uplatňovať odo dňa jeho prijatia,
            
            
               PRIJALI TOTO ROZHODNUTIE:
            
            
               Článok 1
            
            
               V rámci všeobecného rozpočtu Európskej únie na rozpočtový rok 2016 sa mobilizuje Fond solidarity Európskej únie s cieľom poskytnúť Grécku sumu 1 651 834 EUR vo viazaných a platobných rozpočtových prostriedkoch.
            
            
               Celá suma, ktorá sa má mobilizovať, uvedená v prvom odseku, sa bude financovať využitím rozpočtových prostriedkov mobilizovaných na vyplácanie záloh v rozpočte Európskej únie na rozpočtový rok 2016. Suma disponibilná na vyplácanie záloh sa zodpovedajúcim spôsobom znižuje.
            
            
               Článok 2
            
            
               Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            
            
            
               Uplatňuje sa od ... [dátum prijatia].*
            
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  Nariadenie Rady (ES) č. 2012/2002 z 11. novembra 2002, ktorým sa zriaďuje fond solidarity Európskej únie (Ú. v. ES L 311, 14.11.2002, s. 3.) 
               
               
                  
                     (2)
                  Podľa najnovších údajov Eurostatu z mája 2016. V čase prijatia žiadosti sa strop vypočítal na základe predbežných (vyšších) údajov a v dôsledku toho sa predbežne vypočítaný strop vo výške 48,7 milióna eur znížil na 47,1 milióna EUR. V oboch prípadoch sa dosiahne strop a neexistuje žiadny vplyv na výšku navrhovanej pomoci.
               
               
                  
                     (3)
                  Ú. v. EÚ L 347, 20.12.2013, s. 884.
               
               
                  
                     (4)
                  Ú. v. EÚ C 373, 20.12.2013, s. 1.
               
               
                  
                     (5)
                  Oznámenie Komisii C(2016) 3872.
               
               
                  
                     (6)
                  Ú. v. EÚ C 373, 20.12.2013, s. 1.
               
               
                  
                     (7)
                  Ú. v. ES L 311, 14.11.2002, s. 3.
               
               
                  
                     (8)
                  Ú. v. EÚ C 373, 20.12.2013, s. 1.
               
               
                  
                     (9)
                  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).
               
               
                  
                     (10)
                  Rozhodnutie Európskeho parlamentu a Rady (EÚ) 2016/252 z 25. novembra 2015 o mobilizácii Fondu solidarity Európskej únie na vyplácanie záloh (Ú. v. EÚ L 47, 24.2.2016, s. 5).